SKRIFTLIG FORESPØRGSEL E-3329/00

af Avril Doyle (PPE-DE) til Kommissionen

(25. oktober 2000)

Om: Klor og fluor i drikkevand

Vil Kommissionen i betragtning af

- at den omfattende forskning i virkningen af fluor har fået næsten alle EU-medlemsstater til at fjerne stoffet fra drikkevandet,

- at Irland endnu ikke har fjernet fluor fra drikkevandet,

- at resultaterne af nyere forskning foretaget af Norges nationale sundhedsinstitut tyder på, at der er en forbindelse mellem tilsætning af klor til drikkevandet og hyppigere forekomst af medfødte misdannelser, især spina bifida (som offentliggjort i det amerikanske tidsskrift Epidemiology),

- at der findes effektive og ugiftige alternativer til klor,

redegøre for sit syn på de sundhedsmæssige konsekvenser af, at drikkevandet tilsættes klor og fluor, oplyse, om den anser det for nødvendigt med yderligere forskning i konsekvenserne af, at drikkevandet tilsættes disse stoffer, og om medlemsstaterne i mellemtiden bør følge forsigtighedsprincippet, samt om der efter dens mening er grund til at ændre lovgivningen for at mindske eventuelle sundhedsmæssige konsekvenser?

Svar afgivet på Kommissionens vegne af Margot Wallström

(18. december 2000)

Det ærede medlem bringer spørgsmålet om tilsætning af klor og fluor til drikkevandet på bane.

For så vidt angår tilsætningen af klor, fastsætter i begge drikkevandsdirektiver, nemlig det originale rådsdirektiv 80/778/EØF af 15. juli 1980 om kvaliteten af drikkevand(1) og det nye rådsdirektiv 98/83/EF af 3. november 1998(2), som skal gennemføres inden udgangen af 2003, en række krav, hvorefter medlemsstaterne er forpligtet til at overvåge tilsætningen af klor for at forebygge uacceptable risici for menneskers sundhed.

Med den nuværende viden om problemet kan man sige, at en kontrolleret brug af klor har langt flere positive virkninger end potentielt negative. Det væsentligste problem med andre desinfektionsmetoder er, at de er effektive i selve vandrensningsanlægget, men at de ikke kan sikre effektiviteten i vanddistributions-systemet. Problemet ligger nemlig ofte her, navnlig når distributionsledningerne ikke er ordentligt vedligeholdt. Det er vigtigt, at vandkvaliteten er betryggende ved forbrugerens vandhane.

For så vidt angår tilsætning af fluor, findes der en standard i begge direktiver (1,5 milligram pr. liter (mg/l)), hvilket svarer til henstillingerne fra Verdenssundheds-organisationen (WHO). På dette niveau består der ifølge WHO en god ligevægt mellem fluors positive og negative virkninger. Hvad enten flour er naturligt eller kunstigt til stede, kan Kommissionen, dersom fællesskabsstandarden er overholdt, ikke intervenere i og med, at spørgsmålet sorterer under medlemsstaterne.

Verdenssundhedsorganisationen (WHO) afholdt i juni 2000 et femdags møde med henblik på at igangsætte en revision af dens retningslinjer for drikkevandskvaliteten. Denne revision forventes afsluttet ved årsskiftet 2002-2003. På mødet bragte Kommissionens repræsentant begge spørgsmål på bane, og de ovennævnte synspunkter blev bekræftet. Naturligvis vil Kommissionen til enhver tid reagere hvis der foreligger pålidelige beviser, som kræver handling.

(1) EFT L 229 af 30.8.1980.

(2) EFT L 330 af 5.12.1998.